## Odluka o imenovanju članova povjerenstva za zaštitu prava korisnika

### NN 18/2013 (15.2.2013.), Odluka o imenovanju članova povjerenstva za zaštitu prava korisnika

HRVATSKA AGENCIJA ZA POŠTU I ELEKTRONIČKE KOMUNIKACIJE

318

Na temelju članka 19. Zakona o elektroničkim komunikacijama (»Narodne novine«, broj 73/08, 90/11, 133/12) i članka 12. Zakona o poštanskim uslugama (»Narodne novine«, broj 144/12) te članka 2. Pravilnika o načinu rada Povjerenstva za zaštitu prava korisnika (»Narodne novine«, broj 124/11), a u svezi s člankom 51. Zakona o elektroničkim komunikacijama i članka 55. Zakona o poštanskim uslugama, Vijeće Hrvatske agencije za poštu i elektroničke komunikacije na sjednici održanoj 1. veljače 2013. godine, donosi

ODLUKU

O IMENOVANJU ČLANOVA POVJERENSTVA ZA ZAŠTITU PRAVA KORISNIKA

1. Za članove Povjerenstva za zaštitu prava korisnika imenuju se:

Marina Ljubić Karanović, predsjednica Povjerenstva za zaštitu prava korisnika,

Igor Vujović, zamjenik predsjednice Povjerenstva za zaštitu prava korisnika,

Zagorka Krvavica, predstavnica udruge za zaštitu potrošača,

Andro Marčev, član,

Dubravka Buntić, član,

Gordana Kulišić, član,

Ana Šubat Perković, član.

2. Članovi Povjerenstva za zaštitu prava korisnika iz točke 1. ove odluke imenuju se na razdoblje od dvije godine, s mogućnošću ponovnog imenovanja.

3. Naknada za rad članova Povjerenstva za zaštitu prava korisnika iz reda predstavnika udruga za zaštitu potrošača iznosi 300,00 kn neto po sjednici i obračunava se do svakog 15. u mjesecu za prethodni mjesec. Za navedene članove, a koji nemaju boravište u Grad Zagrebu, isplaćuje se i naknada za službeno putovanje u skladu sa zakonskim propisima na temelju vjerodostojnog putnog naloga i priloženih isprava.

4. Ova Odluka stupa na snagu osmog dana od dana objave u »Narodnim novinama«.

Obrazloženje

Sukladno odredbama članka 2. Pravilnika o načinu rada Povjerenstva za zaštitu prava korisnika (u daljnjem tekstu: Pravilnik) predsjednika, zamjenika i članove Povjerenstva za zaštitu prava korisnika (u daljnjem tekstu: Povjerenstvo) odlukom imenuje i razrješava Vijeće Hrvatske agencije za poštu i elektroničke komunikacije na razdoblje od dvije godine, s mogućnošću ponovnog imenovanja.

Povjerenstvo čini sedam članova, uključujući predsjednika i zamjenika predsjednika Povjerenstva, pri čemu je pet predstavnika iz stručne službe Hrvatske agencije za poštu i elektroničke komunikacije (u daljnjem tekstu: HAKOM), a dva su predstavnici udruge za zaštitu potrošača. Predsjednik Povjerenstva imenuje se iz redova radnika stručne službe HAKOM-a, a zamjenik predsjednika Povjerenstva imenuje se iz redova predstavnika udruga za zaštitu potrošača.

Odlukom Vijeća HAKOM-a, klasa: 023-01/11-03/02, urbroj: 376-05-11-1 od 9. veljače 2011. godine imenovani su članovi Povjerenstva na razdoblje od dvije godine. Sukladno odredbama Pravilnika, a s obzirom na istek razdoblja od dvije godine, imenuju se predsjednik, zamjenik predsjednika i članovi Povjerenstva na razdoblje od dvije godine.

Naknada za službeno putovanje članova Povjerenstva iz t. 1. ove odluke određuje se na temelju zakonskih propisa o visini dnevnice, kao i Pravilnika o porezu na dohodak.

Slijedom navedenog, odlučeno je kao u izreci ove odluke.

Ova odluka bit će objavljena u »Narodnim novinama« sukladno članku 14. stavku 4. Zakona o elektroničkim komunikacijama.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Visokim upravnim sudom Republike Hrvatske u roku od 30 dana od dana primitka.

Klasa: 023-01/13-01/01

Urbroj: 376-05/MLJK-13-2 (DB)

Zagreb, 4. veljače 2013.

Predsjednik Vijeća

Miljenko Krvišek, dipl. ing. el., v. r.

Odluka, NN 18/2013-318